钦定古今图书集成/明伦汇编/氏族典/第298卷 > 《廖用贤尚友录》 > 姜涛
## 钦定古今图书集成/明伦汇编/氏族典/第298卷 > 《廖用贤尚友录》 > 姜涛

按《山西通志》：“涛字伯源，忻州人。永乐甲午举人，卒业
太学。己亥授嘉兴同知，未几代还，督工口外，有旧按
察官在役中，恐惧前却，盖尝与涛有宿憾者。涛曰：‘无
庸乃尔’！愈厚遇之。复命补河间同知，壬子守以事罢，
民赴阙举涛为守，遂陞知府。癸丑丁外艰，民老幼复
叩阙乞留，遂夺情仍任。正统元年升顺天府尹。时京”
师祀事性醴，诸费皆出于民，吏缘为奸。涛请出《天财
库》钱以供费，民免其累。又王同知者以徇私与涛不
协。涛赴召上京，王令吏守其家，不得出入，谗毁百端。
未几王死，妻子坐事械京师。皆惶惧，赂吏勿令涛知。
吏不敢隐，白涛，涛即召至，款延累日，资遣之。其子谢
曰：“公可谓以德报怨者也。”甲子，升户部左侍郎，以疾
乞归。乙丑，奉命督漕运仓储，卒于官，家无馀资，几不
能具棺敛。上闻，悼之，遣官祭葬如例。